Date: 1428
Issuing place: Köpenhamn
Country: Tanska
Language: saksa
Document type: Keskushallinto, Kirjeet

Ericus, Dei gracia Dacie, Swecie, Norwegie, Sclauorum Gothorumque rex et dux Pomeranie. Vnsen besunderghen vruntliken grut mit erwerdicheit. Erwerdighe vnde besunderghe leue gunnere vnde vrunt. Wii beghere juwer erwerdicheit to wetende, als nw by vns was ere erebare bodescopp, dat do suluest to vns quemen achtbare sendeboden der van Grote Nougarden vnde anderer Russen, vnser viende, de vns anlegenden mit gans ernstliken degedingen vnde gesunnen an vns, dat wij ene de lande, de vnse vore vadere en in vortiden aff gewunnen vnde to den cristenen louen bracht hebben, wolden wedder geuen vnde volgen laten, edder ok dat wij vns mit en vorbinden vnde richten wolden, dat se vnde ere land vnser vort an vnde vnser nakomelinghe muchten velich vnde seker bliuen, offte se wolden mit vns neen bestant edder vrede lengher holden wen betto pingxsten negest komende, dat de vtgande dach is des bestandes, dar wij mit en ane stan. Vnde als vns to sodaner ernstliken dedinge vnde wise vremmede vnde wunderlike was, wente wij der bette her to vngewone van en sint gewesen, so wurde wij hijr vnder des an en geware, alse se vor vns in iegenwardicheit vnses rades vnde vnses leuesten omes, des Romischen koninges, sendeboden openbare bekanden, dat de Dutschen kopman to Nougarden van der vorscreuen stede vnser viande, weghene se hijr to herdet vnde trostet hadde. Dar ane doch juwe erwerdicheit vnde alleswe enkede irkennen mach, wo de vorscreuen stede dat kenlike vnrecht, dar mede se vnse vnde vnser rike vyende worden sintt, sich vlitigen to stande, to holdende wedder vns nicht allene vormiddelst der hulpe, de se wedder vns suken vnde vinden mank cristenen fursten vnde steden, vnde mit deme vorderffliken scaden, den vele lande vnde lude dar ouer nemen, sunder ok mit den neddervellinge des cristinen louen vnde to herdinghe des vnkristenen, de se wedder vns reyssen alse vorscreuen is. Vnde na deme male, dat vns to desser tijd vnbelegen is mit den vorscreuen steden an deme enen vnde mit den Russen an deme anderen dele geliken krich to vorende, so hebbe wij so vor dat beste vns nw vor dat erste mit en to ener tijd to gedaghet vnde vredet, vmme hijr en bynnen vnse berad to nemende, wffte wij vns vurder na erer begeringe dor sodanes bedriuendes willen den vorgescreuen steden to ewigen tiden vreden edder vorbinden willen, edder ok to vorbeidende vnde to ervarende, wffte wij des mit gelimpe vorhauen vnde vorlaten moghen bliuen. Dat wij juwer erwerdicheit dar vmme vorkundigen, klagen vnde to kennende geuen, vffte wij sodanes wes, alse vns de vorscreuene Russen van so danen vorbunde angesunnen, to rade wurden dat sich dat allene saket van der to reyssunge vnde bedriuende der stede vorgescreuen. Vnde hijrumme so bidde wij de vorscreuene juwer erwerdicheit mit alleme vlite, dat se geruehe dat to herten to nemende vnde dat so to betrachtende, alse nicht allene vns, sunder ok er suluen, eren landen vnde luden vnde der gantzen kristenheit dar macht ane licht, vnde vns eren guden rat hijr to mede delen vnde den wedder schriuen willen. Vurder mer beghere wij juwer erwerdicheit to wetende, dat etlike vnse redere vnses rikes to Sweden vns eygentliken berichtet hebben, wo dat vnse vndersaten vnses rikes to Sweden vorscreuen vt juwen hauenen juwer lande to Prussen vnde Lijfflande vnde dar wedder in van den steden vnde ok den juwen swarliken beschediget worden, des vns na der handelinghe, dar wij mit malk anderen ane stan, sere vorwundert. Vnde bidden dar vmme de sulve juwe erwerdicheit, dat se dat so beide in Prussen vnde in Lijfland bestellen wille, dat vnsen armen luden dat ere wedder werde vnde en neen not sij sich vort an des vnde des gelikes to besorgende. Dat wille wij altijd gerne wedder jw vorsculden. Dar mede beuelen wij jw Gode. Screuen to Kopenhauen in sunte Agathe daghe, der hilgen juncvrouwen, vnder vnseme secreto, anno Domini etc. xxviij. Adress: Deme erwerdighen, geistliken hern Pawel Rusdorff, Dutsches ordens to Pruszen homeister vnsen besundergen leuen vrunde.